62021TJ0598_RES
Kawża T‑598/21
European Association of Non-Integrated Metal Importers & distributors (Euranimi)
vs
Il-Kummissjoni Ewropea
Sentenza tal-Qorti Ġenerali (L-Għaxar Awla) tal‑4 ta’ Ottubru 2023
“Miżuri ta’ salvagwardja – Suq tal-prodotti tal-azzar – Importazzjoni ta’ ċerti prodotti tal-azzar – Regolament ta’ Implimentazzjoni (UE) 2021/1029 – Rikors għal annullament – Interess ġuridiku – Locus standi – Ammissibbiltà – Estensjoni ta’ miżura ta’ salvagwardja – Neċessità – Theddida ta’ dannu serju – Miżuri ta’ aġġustament – Interess tal-Unjoni – Żball manifest ta’ evalwazzjoni”
Rikors għal annullament – Persuni fiżiċi jew ġuridiċi – Interess ġuridiku – Neċessità ta’ interess reali u attwali – Rikors li jista’ jagħti benefiċċju lir-rikorrent – Rikors ippreżentat kontra regolament li jestendi miżuri ta’ salvagwardja fil-forma ta’ sistema ta’ kwoti tariffarji – Rikors ippreżentat minn assoċjazzjoni professjonali li tħares u tirrappreżenta l-importaturi tal-prodott ikkonċernat – Ammissibbiltà
(ir-raba’ paragrafu tal-Artikolu 263 TFUE)
(ara l-punti 24 sa 36)
Rikors għal annullament – Persuni fiżiċi jew ġuridiċi – Kunċett ta’ att regolatorju fis-sens tar-raba’ paragrafu tal-Artikolu 263 TFUE – Kull att ta’ portata ġenerali ħlief għall-atti leġiżlattivi – Regolament li jestendi miżura ta’ salvagwardja fil-forma ta’ sistema ta’ kwoti tariffarji – Inklużjoni
(ir-raba’ paragrafu tal-Artikolu 263 TFUE; Regolament tal-Kummissjoni 2021/1029)
(ara l-punti 43 sa 45)
Rikors għal annullament – Persuni fiżiċi jew ġuridiċi – Atti regolatorji – Atti li ma jinkludux miżuri ta’ eżekuzzjoni u li jikkonċernaw lir-rikorrent direttament – Kunċett ta’ inċidenza diretta – Kriterji – Att li jipproduċi direttament effetti fuq is-sitwazzjoni legali tar-rikorrent – Regolament tal-Kummissjoni li jimponi miżura ta’ salvagwardja fil-forma ta’ sistema ta’ kwoti tariffarji – Rikors ippreżentat minn assoċjazzjoni professjonali li tħares u tirrappreżenta l-importaturi tal-prodott ikkonċernat – Membri rrappreżentati affettwati direttament
(ir-raba’ paragrafu tal-Artikolu 263 TFUE; Regolament tal-Kummissjoni 2021/1029)
(ara l-punti 46 sa 52)
Rikors għal annullament – Persuni fiżiċi jew ġuridiċi – Atti regolatorji – Atti li ma jinkludux miżuri ta’ eżekuzzjoni u li jikkonċernaw lir-rikorrent direttament – Kunċett ta’ miżuri ta’ eżekuzzjoni – Kriterji – Regolament tal-Kummissjoni li jimponi miżura ta’ salvagwardja fil-forma ta’ sistema ta’ kwoti tariffarji – Sistema ta’ kwoti li tipproduċi effetti legali li ma jiddependu minn ebda miżura ta’ eżekuzzjoni – Ammissibbiltà
(ir-raba’ paragrafu tal-Artikolu 263 TFUE; Regolament tal-Kummissjoni 2021/1029)
(ara l-punti 57 sa 61)
Politika kummerċjali komuni – Sistema komuni tal-importazzjonijiet – Miżuri ta’ salvagwardja – Setgħa ta’ evalwazzjoni tal-istituzzjonijiet – Stħarriġ ġudizzjarju – Limiti
(ara l-punt 67)
Politika kummerċjali komuni – Sistema komuni tal-importazzjonijiet – Miżuri ta’ salvagwardja – Regolament li jestendi miżura ta’ salvagwardja fil-forma ta’ sistema ta’ kwoti tariffarji – Kundizzjonijiet – Estensjoni neċessarja sabiex tipprevjeni jew tirrimedja dannu serju – Fatturi li għandhom jittieħdu inkunsiderazzjoni
(Regolament tal-Parlament Ewropew u tal-Kunsill 2015/478, Artikolu 19(2)(a))
(ara l-punti 72 sa 93)
Politika kummerċjali komuni – Sistema komuni tal-importazzjonijiet – Miżuri ta’ salvagwardja – Regolament li jestendi miżura ta’ salvagwardja fil-forma ta’ sistema ta’ kwoti tariffarji – Kundizzjonijiet – Prova ta’ aġġustamenti magħmula mill-produtturi tal-Unjoni
(Regolament tal-Parlament Ewropew u tal-Kunsill 2015/478, Artikolu 19(2)(b))
(ara l-punti 95 sa 101)
Politika kummerċjali komuni – Sistema komuni tal-importazzjonijiet – Miżuri ta’ salvagwardja – Regolament li jestendi miżura ta’ salvagwardja fil-forma ta’ sistema ta’ kwoti tariffarji – Interess tal-Unjoni li testendi l-miżura ta’ salvagwardja – Kriterji ta’ evalwazzjoni
(Regolament tal-Parlament Ewropew u tal-Kunsill 2015/478)
(ara l-punti 106 sa 119)
Sunt
Fil-kuntest tal-politika ta’ difiża kummerċjali tal-Unjoni, il-Kummissjoni Ewropea ssuġġettat l-importazzjonijiet ta’ ċerti prodotti tal-azzar minn ċerti pajjiżi terzi (iktar ’il quddiem il-“prodott ikkonċernat”) għal sorveljanza preliminari. Fid-dawl tal-istatistika miġbura f’dan ir-rigward, hija fetħet investigazzjoni ta’ salvagwardja li fi tmiemha hija kkonkludiet li kien hemm theddida ta’ dannu serju għall-industrija tal-azzar tal-Unjoni fil-biċċa l-kbira tal-kategoriji ta’ prodotti kkonċernati. Konsegwentement, hija imponiet, suċċessivament, miżura ta’ salvagwardja provviżorja fir-rigward tal-importazzjonijiet ta’ prodotti tal-azzar inkwistjoni (
1
), imbagħad miżura ta’ salvagwardja definittiva (
2
), fil-forma ta’ kwoti tariffarji speċifiċi skont il-kategorija (
3
). Il-mekkaniżmu ta’ salvagwardja hekk stabbilit fih żewġ stadji, l-ewwel wieħed jikkonsisti fl-impożizzjoni ta’ kwoti tariffarji ffissati f’livelli li jippermettu ż-żamma tal-flussi kummerċjali tradizzjonali skont il-kategorija tal-prodott, it-tieni fl-applikazzjoni ta’ dazju addizzjonali fuq l-importazzjonijiet, bir-rata ta’ 25 %, fejn ikunu nqabżu l-limiti kwantitattivi stabbiliti ta’ dawn il-kwoti tariffarji (iktar ’il quddiem ir-“rata tad-dazju lil hinn mill-kwota” (over‑quota tariff)) (
4
) Fl‑24 ta’ Ġunju 2021, il-Kummissjoni estendiet, permezz tar-Regolament 2021/1029 (
5
), l-imsemmija miżura għal perijodu ta’ tliet snin, sat‑30 ta’ Ġunju 2024 (iktar ’il quddiem ir-“Regolament ikkontestat”).
Ir-rikorrenti, European Association of Non-Integrated Metal Importers & distributors (Euranimi), assoċjazzjoni ta’ impriżi tal-Unjoni Ewropea li tirrappreżenta l-interessi ta’ importaturi, ta’ distributuri, ta’ negozjanti u ta’ proċessuri tal-azzar mhux integrat, l-azzar li ma jissaddadx (stainless steel) u l-prodotti tal-metall, ippreżentat rikors intiż għall-annullament tar-Regolament ikkontestat.
Il-Qorti Ġenerali, filwaqt li ddikjarat dan ir-rikors ammissibbli, ċaħditu fil-mertu. Fis-sentenza tagħha, hija fissret, b’mod partikolari, il-kundizzjonijiet meħtieġa sabiex jiġu rrikonoxxuti kemm l-interess ġuridiku, kif ukoll il-locus standi ta’ assoċjazzjoni li tirrappreżenta l-interessi ta’ importaturi, ta’ distributuri, ta’ negozjanti u ta’ proċessuri tal-prodott ikkonċernat għall-finijiet ta’ rikors intiż għall-annullament ta’ att li jimponi miżura ta’ salvagwardja.
Il‑kunsiderazzjonijiet tal‑Qorti Ġenerali
Qabelxejn, il-Qorti Ġenerali eżaminat l-ammissibbiltà tar-rikors u ddikjaratu ammissibbli, filwaqt li ċaħdet, f’dan ir-rigward, l-argument tal-Kummissjoni bbażat fuq l-assenza ta’ interess ġuridiku u ta’ locus standi tar-rikorrenti.
Fir-rigward tal-interess ġuridiku tar-rikorrenti, il-Qorti Ġenerali qieset li l-annullament tar-Regolament ikkontestat seta’, minnu nnifsu, ikollu konsegwenzi legali u seta’ jikseb benefiċċju għar-rikorrenti.
Fil-fatt, fl-ewwel lok, annullament bħal dan jista’ jitqabbel ma’ liberalizzazzjoni totali tal-kwoti tat-tariffi, fis-sens li jippermetti lir-rikorrenti teżerċita l-attività tagħha fil-kuntest ta’ sistema legali mingħajr restrizzjonijiet ta’ limiti kwantitattivi.
Fit-tieni lok, l-interess tar-rikorrenti kien wieħed reali u attwali, fis-sens li, fil-jum tal-preżentata tar-rikors, kienet teżisti l-possibbiltà li jiġi applikat id-dazju lil hinn mill-kwota. Dan l-interess kien ukoll wieħed ċert, fis-sens li s-sistema ta’ kwoti kienet effettiva fid-data tal-applikazzjoni tar-Regolament ikkontestat.
Fit-tielet lok, l-eżistenza tal-interess ġuridiku tar-rikorrenti ma setgħetx tkun suġġetta għall-impożizzjoni tad-dazju lil hinn mill-kwota. Fil-fatt, minn naħa, ir-rikors tar-rikorrenti ma kkontestax biss l-impożizzjoni tad-dazju addizzjonali, iżda kkontesta wkoll is-sistema ta’ kwoti li, permezz tal-eżistenza tagħha stess, tbiddel is-sitwazzjoni legali tal-membri tagħha. Min-naħa l-oħra, li kieku l-eżistenza tal-interess ġuridiku tar-rikorrenti li tikkontesta s-sistema ta’ kwoti kellha tkun suġġetta għall-impożizzjoni ta’ dazju addizzjonali jiġri li r-rikorrenti tkun obbligata timporta volumi lil hinn mil-limiti kwantitattivi sabiex tkun tista’ tikkontesta l-imsemmija sistema u tinjora s-sitwazzjoni sfavorevoli li toħloq l-applikazzjoni ta’ tali sistema fiha nnifisha.
Fl-aħħar lok, il-Kummissjoni sostniet inutilment li l-Qorti Ġenerali, f’sentenza preċedenti (
6
), kienet ċaħdet l-ipoteżi li l-kwoti tariffarji jipproduċu xi effetti. Fil-fatt, f’din is-sentenza, il-Qorti Ġenerali ma ddeċidietx dwar l-ammissibbiltà tar-rikors ippreżentat quddiemha, iżda dwar l-eżistenza ta’ żball manifest ta’ evalwazzjoni fl-analiżi tal-Kummissjoni, b’tali mod li l-kunsiderazzjonijiet invokati minn din tal-aħħar huma irrilevanti fil-kuntest tal-eżami tal-interess ġuridiku tar-rikorrenti f’dan il-każ.
Dwar il-locus standi tar-rikorrenti, il-Qorti Ġenerali ddeċidiet li r-rikorrenti, bħala assoċjazzjoni rappreżentattiva, għandha locus standi, abbażi tat-tielet parti tas-sentenza tar-raba’ paragrafu tal-Artikolu 263 TFUE, fir-rigward tar-Regolament ikkontestat. F’dan ir-rigward, hija fakkret li, skont din id-dispożizzjoni, assoċjazzjoni rappreżentattiva tista’ tippreżenta rikors għal annullament kontra att li tiegħu hija ma hijiex destinatarja, kemm‑il darba l-att ikkontestat ikun att regolatorju li jikkonċerna direttament lill-membri tagħha u ma jinkludix miżuri ta’ implimentazzjoni.
F’dan il-każ, il-Qorti Ġenerali qieset, qabel kollox, in-natura regolatorja tar-Regolament ikkontestat fid-dawl tal-portata ġenerali tiegħu, kif ukoll tal-modalitajiet tal-adozzjoni tiegħu, peress li dan tal-aħħar ma huwiex att leġiżlattiv.
Sussegwentement, hija kkonstatat li dan ir-regolament jaffettwa direttament lill-membri tar-rikorrenti sa fejn, fl-ewwel lok, jipproduċi effetti diretti fuq is-sitwazzjoni legali tagħhom: huwa jiddetermina, fil-fatt, il-kuntest ġuridiku u l-kundizzjonijiet li fihom dawn il-membri jistgħu jesportaw lejn l-Unjoni, f’termini ta’ volum, kif ukoll ta’ prezz, il-prodotti tagħhom suġġetti għal sistema ta’ kwoti u mhux iktar suġġetti għal moviment liberu fl-Unjoni, li la jeħtieġ allokazzjoni ta’ kwantitajiet u lanqas awtorizzazzjoni min-naħa tal-Kummissjoni. Fit-tieni lok, ir-Regolament ikkontestat ma ħalla ebda setgħa diskrezzjonali lill-awtoritajiet kompetenti tal-Istat Membru fil-kuntest tal-implimentazzjoni tal-miżura ta’ salvagwardja, kemm fil-kuntest tal-ewwel stadju tal-mekkaniżmu ta’ salvagwardja, peress li s-sistema ta’ kwota daħlet fis-seħħ fid-data tal-applikazzjoni tar-Regolament ikkontestat, kif ukoll fil-kuntest tat-tieni stadju ta’ dan il-mekkaniżmu, peress li l-awtoritajiet kompetenti kienu obbligati japplikaw dazju lil hinn mill-kwota ladarba l-kwoti tariffarji jkunu ntużaw.
Fl-aħħar nett, il-Qorti Ġenerali kkonfermat li l-imsemmi regolament ma jinkludix miżuri ta’ implementazzjoni fir-rigward tal-membri tar-rikorrenti. Fil-fatt, il-produzzjoni tal-effetti legali tas-sistema ta’ kwoti ma tiddependi minn ebda miżura ta’ implimentazzjoni. Dan ifisser li, qabel tintuża l-kwota tariffarja, ma jeżistux miżuri ta’ implimentazzjoni li l-membri tar-rikorrenti, li s-sitwazzjoni legali tagħhom tkun affettwata mill-introduzzjoni tas-sistema ta’ kwoti, jistgħu jikkontestaw quddiem il-qrati nazzjonali.
Fuq il-mertu, il-Qorti Ġenerali ċaħdet, fl-ewwel lok, il-motiv ibbażat fuq il-ksur tal-Artikolu 19 tar-Regolament bażiku dwar is-salvagwardji (
7
), peress li l-Kummissjoni ma wettqitx żball manifest ta’ evalwazzjoni meta kkonkludiet li l-kundizzjonijiet għall-estensjoni tal-miżuri ta’ salvagwardja skont din id-dispożizzjoni kienu ssodisfatti (
8
).
Fit-tieni lok, il-Qorti Ġenerali ċaħdet il-motiv ibbażat fuq żbalji manifesti mwettqa mill‑Kummissjoni fl‑evalwazzjoni tal‑interess tal‑Unjoni li testendi l‑miżura ta’ salvagwardja, peress li r-rikorrent naqas milli juri l-eżistenza tagħhom.
Fid-dawl ta’ dawn il-kunsiderazzjonijiet, il-Qorti Ġenerali ċaħdet ir-rikors fl-intier tiegħu.
(
1
)	Regolament ta’ Implimentazzjoni tal-Kummissjoni (UE) 2018/1013 tas‑17 ta’ Lulju 2018 li jimponi miżuri proviżorji ta’ salvagwardja fir-rigward tal-importazzjonijiet ta’ ċerti prodotti tal-azzar (ĠU 2018, L 181, p. 39).
(
2
)	Regolament ta’ Implimentazzjoni tal-Kummissjoni (UE) 2019/159 tal‑31 ta’ Jannar 2019 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar (ĠU 2019, L 31, p. 27).
(
3
)	Ir-Regolament ta’ Implimentazzjoni (UE) 2019/159 stabbilixxa kwota tariffarja speċifika għall-pajjiż fir-rigward tal-pajjiżi b’interess sinjifikattiv bħala fornituri u kwota tariffarja “residwa” fir-rigward tal-pajjiżi l-oħra li jesportaw lejn l-Unjoni.
(
4
)	Regolament 2019/159, premessi 164 sa 180.
(
5
)	Regolament ta’ Implimentazzjoni tal-Kummissjoni (UE) 2021/1029 tal‑24 ta’ Ġunju 2021 li jemenda r-Regolament ta’ Implimentazzjoni tal-Kummissjoni (UE) 2019/159 biex jestendi l-miżura ta’ salvagwardja fuq l-importazzjonijiet ta’ ċerti prodotti tal-azzar (ĠU 2021, L 225, p. 1).
(
6
)	Sentenza tal‑20 ta’ Ottubru 2021, Novolipetsk Steel vs Il‑Kummissjoni, T‑790/19, EU:T:2021:706.
(
7
)	Regolament (UE) 2015/478 tal-Parlament Ewropew u tal-Kunsill tal‑11 ta’ Marzu 2015 dwar ir-regoli komuni għall-importazzjonijiet (ĠU 2015, L 83, p. 16).
(
8
)	Skont din id-dispożizzjoni, miżura ta’ salvagwardja tista’ tiġi estiża kemm‑il darba jiġi stabbilit li tali estensjoni hija neċessarja sabiex tipprevjeni jew tirrimedja dannu serju (Artikolu 19(2)(a)) u jekk jiġi stabbilit li hemm provi li juru li l-produtturi tal-Unjoni qegħdin jagħmlu aġġustamenti (Artikolu 19(2)(b)).